Premier gevra om eThekwini-rioolkrisis te takelRiool in eThekwini. (Foto: DA via Twitter) Die DA het Donderdag ŉ beroep op Nomusa Dube-Ncube, premier van KwaZulu-Natal, gedoen om kragtens artikel 139 van die Grondwet in te gryp in ’n poging om die eThekwini-metro se rioolkrisis te takel. Dié stap kom omdat die munisipaliteit glo versuim om dit te doen. Martin Meyer, DA-woordvoerder vir plaaslike regering in KwaZulu-Natal, het Donderdag nadat die mosie in die KZN-wetgewer bespreek is, gesê dit is duidelik dat die eThekwini-munisipaliteit nie sy verpligting kan nakom om sy byna vier miljoen inwoners van skoon water óf ŉ veilige en skoon omgewing te voorsien nie. “Die DA glo dat lede van die wetgewer ŉ wetlike en morele verpligting het om in te gryp aangesien die munisipaliteit se koalisieregering, wat deur die ANC bestuur word, beslis niks doen nie.” Artikel 139 van die Grondwet bepaal dat wanneer ŉ munisipaliteit nie ŉ uitvoerende verpligting ingevolge die Grondwet of wetgewing kan of wil nakom nie, die betrokke provinsiale uitvoerende gesag dan kan ingryp deur enige toepaslike stappe te doen om die nakoming van die verpligting te verseker. Die metro sukkel al maande lank met riool nadat rioolpompstasies en afvalwatersuiweringsaanlegte vroeër vanjaar tydens die oorstromings in KwaZulu-Natal beskadig is. Dit lyk egter of die infrastruktuur reeds voor die oorstromings aandag nodig gehad het. “Die eerste meting van ŉ munisipaliteit is of dit die basiese dienste kan lewer. Dít sluit in water, elektrisiteit, padtoestande en afvalverwydering. In hierdie opsig is eThekwini ŉ mislukte metro,” meen Meyer. Hy wys ook daarop dat riool nie eThekwini se enigste krisis is ná die oorstromings nie. “Baie daklose mense leef steeds in haglike omstandighede in gemeenskapsale, talle skole is steeds nie ten volle funksioneel nie en Tongaat sit steeds sonder water. “Die premier moet optree,” meen Meyer. “Sy kan nie stilsit en toelaat dat die mislukkings van eThekwini haar termyn definieer nie. Die mense van ons provinsie wag op haar en haar regering vir hulp.”